Martfű Város Önkormányzata 
Gyermekjóléti és Szociális Szolgáltató Központ
Beszámoló

Szociális alapszolgáltatások
2013. évi tevékenység

2013. január 1-étől intézményünk önkormányzati fenntartásban – Martfű Város Önkormányzata Gyermekjóléti és Szociális Szolgáltató Központ néven működik, annak keretein belül látja el valamennyi kötelező szociális alapszolgáltatást. 

A szociális alapszolgáltatások körét négy szolgáltatás alkotja. Közülük térítésmentesen vehető igénybe a családsegítés és az idősek nappali ellátása, térítés ellenében az étkeztetés és a házi segítségnyújtás. A térítésköteles szolgáltatások esetében rászorultság esetén, méltányosságból csökkentett térítési díj, illetve térítésmentes igénybevétel is megállapítható.

Valamennyi szolgáltatás igénybevételének az alapja az ellátott és a szolgáltató intézmény közötti együttműködést feltételező megállapodás.

A szociális szolgáltatások biztosítása történhet ez ellátott otthonában, és/vagy az ellátó intézmény helységeiben. A gondozás biztosítása minden esetben figyelembe veszi az ellátott szükségleteit, érdekeit és a feladatellátás lehetőségeit.

Az ápolást és gondozást nyújtó feladatkörben jelen van: a mobilizálás, a személyes higiéné és a közvetlen környezeti higiéné fenntartása, bevásárlás, gyógyszer kiváltása, étkezés segítése, hivatalos ügyek intézésében való közreműködés.

Valamennyi feladatkörben megjelenik a mentális gondozás, a lelki higiéné megőrzése, támogatása. Fontos feladatunk a más intézmény, szervezet által nyújtott szolgáltatásokhoz való hozzáférés biztosítása, segítése.

Az intézmény székhelye: 

Martfű, Szent István tér 1.      Telefon:   56/ 450 - 222

A székhelyen elérhető szociális alapszolgáltatás: családsegítés (adósságkezelés)

Telephelye: 

 Martfű, Mártírok útja 4.           Telefon:  56/  580-512

Elérhető szociális alapszolgáltatások: étkeztetés, házi segítségnyújtás, idősek nappali ellátása ( idősek klubja)

Családsegítés

A családsegítés az életvezetési problémákkal, szociális gondokkal küzdő egyének ellátására helyezi a hangsúlyt rendszerszemlélettel, szükség szerint a család bevonásával.
A családsegítő szolgálatok tevékenységi rendszerét az 1993. évi III. törvény (Szociális Törvény) 64. §-a szabályozza.


A családsegítés célja: 
A településen élő szociális vagy mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése érdekében szolgáltatás nyújtása. 

 A szolgáltatás igénybevétele önkéntes és térítésmentes.

Az egyének és családok életében jelentkező problémák megszüntetése érdekében: 

· Tájékoztatást ad a szociális, családtámogatási és társadalombiztosítási ellátások formáiról, az ellátáshoz való hozzájutás módjáról.

· Szociális, életvezetési és mentálhigiénés tanácsadást nyújt.

· Meghallgatja az egyén, a család panaszát és lehetőség szerint intézkedik annak orvoslása érdekében.

· Családgondozással elősegíti a családban jelentkező krízis, működési zavarok, illetve konfliktusok megoldását.

· Közösségfejlesztő, valamint egyéni és csoportos terápiás programokat szervez.

· Tartós munkanélküliek, fiatal munkanélküliek, az adósságterhekkel és lakhatási problémákkal küzdők, a fogyatékkal élők, a krónikus betegek, a szenvedélybetegek, a pszichiátriai betegek, a kábítószer problémával küzdők illetve egyéb szociálisan rászorult személyek és családtagjaik részére tanácsadást nyújt.

Jelzőrendszer: 
A családok segítése érdekében veszélyeztetettséget és krízishelyzetet észlelő jelzőrendszer is működik. Az intézményektől, szervezetektől és magánszemélyektől kapott jelzés alapján a családsegítő szolgálat feltérképezi az ellátási területen élő szociális és mentálhigiénés problémákkal küzdő családok, személyek körét, és személyesen felkeresve tájékoztatja őket a családsegítés céljáról, tartalmáról.

Speciális szolgáltatások
· Adósságkezelési szolgáltatás

A szociális törvény értelmében a települési önkormányzat lakhatást segítő adósságkezelési szolgáltatásban részesítheti azt a családot vagy személyt,

· akinek az adóssága meghaladja az ötvenezer forintot, és

· akinek a lakhatási költségek körébe tartozó közüzemi díjtartozása (gáz, áram víz- és csatorna használati valamint szemétszállítás), illetve lakbérhátraléka legalább hat havi, továbbá

· akinek a családjában az egy főre jutó jövedelem nem haladja meg az öregségi nyugdíj mindenkori legkisebb összegének 150 %-át, egyedül élő esetén annak 
     200 %-át,
· közüzemi díjtartozás esetén adósságkezelésbe bevonható hátralék összege 400.000,- Ft.

· hitelintézettel kötött lakáscélú kölcsönszerződésből fennálló hátralék kezelése Ebben az esetben az adósság összege meg kell haladja a 200.000,- Ft-ot, de legfeljebb 800.000,- Ft lehet.

· Az adósságcsökkentési támogatás mértéke az adósság 75%-áig, de legfeljebb 300.000,- Ft összegig, hitelintézettel kötött lakáscélú kölcsönszerződés esetén legfeljebb 600.000,- Ft összegig terjedhet.  Az adós által fizetendő összeg a hátralék 25%-a. 
· Az adósságcsökkentési támogatás mellé alanyi jogon lakásfenntartási támogatás is jár. 
· Rendszeres szociális segélyezettekkel való együttműködés

A szociális törvény alapján a települési önkormányzat helyi rendeletében köteles szabályozni a rendszeres szociális segélyben részesülő aktív korú nem foglalkoztatatott személyek együttműködési kötelezettségét az ellátás folyósítása alatt. A rendszeres szociális segély akkor állapítható meg és akkor folyósítható, ha az aktív korúak ellátására jogosult személy együttműködési kötelezettséget vállal a települési önkormányzat által erre kijelölt szervvel. A kijelölt szerv esetünkben a családsegítő szolgálat. Az együttműködés keretében a jogosult  

· az együttműködésre kijelölt szervnél kérelmezi a nyilvántartásba vételét,

  

· a beilleszkedését segítő programban való részvételről írásban megállapodik az együttműködésre kijelölt szervvel, és

 

· teljesíti a beilleszkedését segítő programban foglaltakat.
Martfű város lakosságszáma 2013. január 01.-i adat alapján: 6719 fő.
Településünkön 2013-ban a családsegítő szolgálat a helyi önkormányzat fenntartásában, Martfű Város Önkormányzata Gyermekjóléti és Szociális Szolgáltató Központ megnevezés alatt működött.
A családsegítés, mint szolgáltatás 2013. évtől Martfű, Szent István tér 1. szám alatt, a Polgármesteri Hivatal épületében az I. emeletén működik.
A családsegítő szolgálat személyi feltételei:
-     intézményvezető –    1 fő   főállásban  -  szociális igazgatás szervező, óvodapedagógus     

      szociális szakvizsga
· szakmai vezető – 1 fő főállásban – általános szociális munkás, mentálhigiénés szakember, adósságkezelési tanácsadó és szociális szakvizsgával rendelkező személy – munkaterülete: az alapszolgáltatások szakmai vezetője, családgondozó, adósságkezelési tanácsadó
· 1 fő családgondozó – főállásban foglalkoztatott, szociális munkás végzettséggel, teljes munkaidőben – munkaterülete: családgondozó a családsegítés területén, és speciális szolgáltatásként a rendszeres szociális segélyezettekkel való kapcsolattartás és adósságkezelési tanácsadás
· 0,5 fő szociális segítő – főállásban foglalkoztatott, teljes munkaidőben, de osztott munkakörben, szociális asszisztens végzettséggel – munkaterülete: adósságkezelési tanácsadás és az intézményhez kapcsolódó ügyviteli feladatok ellátása.
A családsegítő szolgálat munkája az alábbi táblázatok mutatják be:
	A családsegítő szolgálat éves forgalmi adatai

	éves forgalom
	
	829
alkalom

	ebből                    a tárgyévben a szolgálatnál megfordult régi kliensek száma
	146 fő

	ebből                    a tárgyévben a szolgálatnál megfordult új kliensek száma
	  53 fő


Az éves forgalom vizsgálatakor elmondható, hogy a tavalyi év forgalmával összevetve ( 2012- ben 1191 fő: régi kliensek száma: 180 fő, új kliensek száma: 36 fő) nehéz az összehasonlítás, mivel más struktúra állt rendelkezésünkre a kliensek fogadása tekintetében. Az előző évhez képest több szolgáltatás között oszlik meg a kliensek fogadása, kezelése 2013-ban .Változtak a delegálás szempontjai is. 
A családsegítő szolgáltatás kliensforgalmának alakulását leginkább az új kliensek száma mutatja: 
2012-ben 36 fő

2013-ban 53 fő
A szolgáltatást igénybe vevők száma nem és korcsoport szerint
	nem, életkor
	18-34
	35-49
	50-61
	62 felett
	összesen

	férfi
	4
	26
	25
	18
	73

	nő
	11
	41
	42
	32
	126

	összesen
	15
	67
	67
	50
	199


A szolgáltatást igénybe vevők gazdasági aktivitás szerint
	gazdasági aktivitás
	fő

	aktív kereső
	39

	álláskereső
	80

	inaktív
	31

	…….ebből nyugdíjas
	49

	összesen
	199


A szolgáltatást igénybe vevők száma a család összetétele szerint
	családi összetétel
	fő

	házastársi (élettársi )kapcsolatban él gyermekkel
	27

	házastársi (élettársi) kapcsolatban él gyermek nélkül
	36

	egy szülő gyermekkel
	12

	egyedül élő
	111

	egyéb
	13

	összesen
	199


A szolgáltatást igénybe vevők száma iskolai végzettség alapján

	iskolai végzettség
	fő

	általános iskola nyolc osztályánál kevesebb
	25

	általános iskola nyolc osztálya
	83

	szakmunkásképző iskola, szakiskola
	63

	szakközépiskola
	13

	gimnázium
	10

	felsőfokú iskola
	5

	összesen
	199


A szolgáltatást igénybe vevők hozott problémái
	a probléma típusa
	esetek száma

	családi – kapcsolati
	11

	lelki – mentális
	69

	anyagi
	223

	foglalkoztatással kapcsolatos
	56

	egészségkárosodás következménye
	9

	ügyintézéshez segítségkérés
	371

	információkérés
	90

	összesen
	829


Együttműködési megállapodás alapján végzett tevékenység:
Családsegítés:
   
  4 fő
Adósságkezelés: 
  
  67 fő
Rendszeres szociális segélyezett: 
 
 11 fő
Összesen:  
 
 82 fő
Eseti forgalomban megjelentek száma: 117 fő

A bemutatott táblázatokból látható, hogy már nem csak a legalacsonyabb iskolai végzettséggel rendelkező lakosok keresik fel a családsegítő szolgálatot. Igen magas számban jelennek meg mellettük a középfokú végzettségűek, és emelkedést mutat a felsőfokú végzettséggel bekerülő kliensi kör. 
Legjellemzőbb probléma a településen az ügyintézéshez való segítségkérés mellett az anyagi jellegű problémák. Ezen problémák magukkal hozzák az egyénben a lelki-mentális egyensúly felborulását is. Jellemzően emelkedést mutat ez a szám is. Magas számban tapasztalható a munkanélküliség, és az ezzel szorosan összefüggő elszegényedés. Évről-évre megállapíthatjuk, hogy mindezek mellett a jövedelemmel rendelkező családok, háztartások sem mérik fel jól fizetőképességüket. Hitelt hitelre halmoznak, egyik felvett hitelt a következő felvett hitelből próbálják fizetni. Veszélybe sodorva ezzel saját megélhetésüket, lakhatásukat, a közüzemi szolgáltatások meglétét. Segítségnyújtásaink határai végesek. 
Vannak klienseink, családok, akiknek problémái - lakhatási, életvezetési, megélhetési nehézségek - évek óta elhúzódnak, alig változnak vagy megoldatlanok. Esetükben nehéz a szolgálat eszközeivel megoldást találni.

Problémáik esetleges oka lehet az értékrend változása. Nem feltétlen a számlák kifizetése, az alapmegélhetés biztosítása az elsődleges nagyon sok család esetében.

Tapasztalataink szerint nő azoknak az ügyfeleknek a száma, akik „elvesznek, belevesznek” hivatalos, szolgáltatással kapcsolatos és pénzügyekkel kapcsolatos, teendőikbe, leveleikbe. Képtelenek képviselni saját ügyeiket, nem látják a sorát saját dolgaiknak. Problémáik ennélfogva halmozottan jelentkeznek.
Adósságkezelés – a 2003-ban indult adósságkezelési szolgáltatás napjainkra elterjedt szolgáltatási forma lett városunkban. Az ügyfelek egy része a havi fizetnivalóik közül a közüzemi szolgáltatások díjait sorolják hátulra, a hiteleket előnyben részesítik. Az elszegényedés miatt azonban nő azok száma is, akiknek azt kell eldönteniük, hogy élelmet vásárolnak, vagy havi rezsiköltséget fizetnek. 
Sok háztartásban szaporodik fel közüzemi hátralék különböző szolgáltatók felé. Településünkön jellemző a vízdíj, lakbér és szemétszállítási díjhátralék, különösen az önkormányzati bérlakásokban élőknél. Az energiaszolgáltatók már hatvannapi nemfizetés után elindítják a kikapcsolást. Az adósságcsökkentési támogatással már rendelkező kliensek vagy nagyon nehezen, vagy egyáltalán nem tudják tartani a kötelezően meghatározott fizetési határidőket. 
A tapasztalatok azt mutatták 2013-ban, hogy a kliensek nagy százaléka már a törvényben meghatározott újbóli igénybevételi lehetőség előtt szeretne visszakerülni az adósságkezelési szolgáltatásba.
Adományközvetítés
2013-ban a Magyar Ökumenikus Segélyszervezet az EU Élelmiszersegély – program keretében június hónapban 216 család számára, 2014. 1. hónapban 2013. évről áthúzódó II. forduló keretében 212 család számára biztosított élelmiszer segélyt a Martfűn élő szociálisan rászoruló családok számára, segítve ezzel a napi megélhetést.
Ruharaktár

A gyűjtésből származó használt ruhákat a Mártírok útja 4. I emeleten lévő raktárunkban tároljuk. Fogadunk és közvetítünk használt ruhákat a lakosság számára. Forgalmunk jelentős.
Étkeztetés
Az intézmény szociális alapszolgáltatás keretében legalább napi egyszeri meleg étkeztetést biztosít azon személyek részére, akik szociálisan rászorultak, és akik önmaguk, illetve eltartottaik részére tartósan vagy átmeneti jelleggel nem képesek biztosítani azt, és a helyi önkormányzati rendeletben szabályozottak alapján rászorulónak tekinthetők.
Az igénybevétel feltételei:

(1) Étkeztetés keretében annak a szociálisan rászorult személynek a legalább napi egyszeri meleg étkeztetéséről kell gondoskodni, aki 

 a) a 65 életévét betöltötte, vagy

            b) korhatárra való tekintet nélkül

            ba) akinek egészségi állapota átmenetileg vagy tartósan megromlott, vagy

            bb) fogyatékossággal élő, vagy

            bc) pszichiátriai betegségben szenvedő, vagy

            bd) szenvedélybetegségben szenvedő, vagy

            be) hajléktalan személy             

feltéve, ha azt önmaga, illetve eltartottjai részére tartósan, vagy átmeneti jelleggel nem képes biztosítani és havi jövedelme nem haladja meg az öregségi nyugdíj mindenkori legkisebb összegének 300%-át. (85.500,- Ft)
(2) Szociálisan rászorulónak kell tekinteni azt az (1) bekezdésben meghatározott feltétel egyikének sem megfelelő személyt is, akinek havi jövedelme nem haladja meg az öregségi nyugdíj mindenkori legkisebb összegének 100%-át. (28.500,- Ft)
(3) A szociális étkeztetésre jövedelmi viszonyaitól függetlenül jogosult az a személy is, akinek tartására köteles és képes hozzátartozója nincs, vagy tartási kötelezettségét nem teljesíti és krízishelyzete alapján étkezését önmaga más módon – a krízishelyzet fennállásáig - nem képes megoldani.
Az étkeztetés formája, módja:
· napi egyszeri meleg étkezés házhoz szállítással

· napi egyszeri meleg étkezés (a jogosult által történő elvitellel)
Az ellátás önkéntesen, saját kezdeményezésre vehető igénybe. Az ellátást kezdeményezheti még a háziorvos és a lakókörnyezetből bárki, aki ellátatlan, idős vagy szociálisan rászorult embert észlel.

Településünkön a napi egyszeri meleg ebéd a hét minden napjára igényelhető. 
A szociális étkeztetés iránti kérelem fogadása a Mártírok útja 4. szám alatti telephelyen történik.

A szociális étkeztetés személyi feltételei:
· 1 fő szociális segítő - főállásban foglalkoztatott - szociális asszisztensi végzettséggel rendelkező személy.
Az ebéd házhoz történő szállítását napi 2 órában foglalkoztatott 4 fő végzi, kerékpáros kiszállítással.

A szakmai létszám szükséglete a működési engedélyeztetés során az akkori igénybevételi létszám mellett 1 fő volt. Az elmúlt évben az étkeztetést igénybe vevők száma a 2012. decemberi igénybevételhez képest a duplájára nőtt. A megnőtt feladatellátás mellett szükségessé válik a szakmai létszám áttekintése.

2013. évben a szociális étkeztetés biztosítása új feladat volt intézményünk életében. Az étkeztetést a váltás, az átállás ellenére zavartalanul kellett biztosítanunk az igénybevevőknek, hiszen van, akinek ez a napi egyetlen étkezési lehetősége.
A működés során év közben változott az ellátáshoz kapcsolódó feladatkörünk. A Polgármesteri Hivatal feladatköréből átkerült az igénylői kérelmek fogadása, az igénybevételhez kapcsolódó döntések és a felülvizsgálat. 
Közel 200 fő esetében kellett az adminisztratív feladatokat- a jogszabályi változás mellett- ellátnunk, ami nagy odafigyelést, pontosságot várt el.
2013-ban étkeztetésben részesült :
· elvitellel: 170 fő

· elszállítással: 92 fő.

Az éppen aktuális étkeztetett létszámban folyamatos a változás. Ennek oka többnyire az igénybevevők jövedelmi helyzetében bekövetkezett változások.

Az ellátottak éves átlaga:

· elvitellel: 114 fő

· kiszállítással: 67 fő.
Étkeztetés keretén belül az igénybevétel számának alakulása 2013. évben
	2013.


	adag/hónap



	
	elvitel
	kiszállítás
	összesen



	Január
	2716
	1244
	3960

	Február
	2602
	1165
	3767

	Március
	2868
	1229
	4097

	Április
	2756
	1310
	4066

	Május
	3070
	1448
	4518

	Június
	3110
	1355
	4465

	Július
	3334
	1507
	4841

	Augusztus
	3383
	1406
	4789

	Szeptember
	3207
	1359
	4566

	Október
	3413
	1528
	4941

	November
	3261
	1406
	4667

	December
	3290
	1293
	4583

	összesen
	37.010
	16.250
	53.260


Házi segítségnyújtás
A házi segítségnyújtás olyan gondozási forma, amely az ellátást igénybe vevő önálló életvitelének fenntartását – szükségleteinek megfelelően – lakásán, lakókörnyezetében biztosítja.
 A házi segítségnyújtás keretében biztosítani kell

· az alapvető gondozási, ápolási feladatok elvégzését,

· az önálló életvitel fenntartásában, az ellátott és lakókörnyezete higiéniás körülményeinek megtartásában való közreműködést,

· a veszélyhelyzetek kialakulásának megelőzésében, illetve azok elhárításában való segítségnyújtást.

A házi gondozást végző feladatai ellátása során segítséget nyújt ahhoz, hogy az ellátást igénybe vevő fizikai, mentális, szociális szükséglete

· saját környezetében,

· életkorának, élethelyzetének és egészségi állapotának megfelelően,

· meglévő képességeinek fenntartásával, felhasználásával, fejlesztésével biztosított legyen.

A házi segítségnyújtás keretébe tartozó gondozási tevékenység különösen

· az ellátást igénybe vevővel segítő kapcsolat kialakítása és fenntartása,

· az orvos előírása szerinti alapvető gondozási, ápolási feladatok ellátása,

· közreműködés a személyi és lakókörnyezeti higiéné megtartásában,

· közreműködés az ellátást igénybe vevő háztartásának vitelében,

· segítségnyújtás az ellátást igénybe vevőnek a környezetével való kapcsolattartásában,

· segítségnyújtás az ellátást igénybe vevőt érintő veszélyhelyzet kialakulásának megelőzésében, a kialakult veszélyhelyzet elhárításában,

· részvétel az egyéni és csoportos szabadidős, foglalkoztató és rehabilitációs programok szervezésében,

· az ellátást igénybe vevő segítése a számukra szükséges szociális ellátásokhoz való hozzájutásban,

· az előgondozást végző személlyel való együttműködés,

· szükség esetén a bentlakásos szociális intézménybe történő beköltözés segítése.
A szolgáltatás térítésköteles.

A házi segítségnyújtás személyi feltételei:
· 4 fő szociális gondozó - főállásban foglalkoztatott, szociális ápoló, gondozó végzettséggel rendelkező személy
A szolgáltatás telephelye Mártírok útja 4.
A házi segítségnyújtás adta lehetőségeket elsősorban az idősebb korosztály, az egyedül élők vagy egészségi okok miatt rászorulók veszik igénybe. A feladatellátás során tapasztalható, hogy az idős, egyedül élő, családjától távol élők ellátása esetén a hozzátartozók szerepét is a házi gondozók töltik be.
2013. évben az ellátotti szám és a gondozási óraszám alakulása 

	2013.
	ellátottak száma
	lakáson belüli óraszám
	lakáson kívüli óraszám
	összesen

	Január
	27 fő
	134 óra 30 perc
	78 óra 45 perc
	213 óra 15 perc

	Február
	26 fő
	139 óra
	102 óra 45 perc
	241 óra 45 perc

	Március
	24 fő
	161 óra
	84 óra
	245 óra

	Április
	25 fő
	175 óra 30 perc
	86 óra
	261 óra 30 perc

	Május
	26 fő
	186 óra
	94 óra 30 perc
	280 óra 30 perc

	Június
	25 fő
	204 óra 30 perc
	75 óra 15 perc
	279 óra 45 perc

	Július
	25 fő
	194 óra 30 perc
	86 óra 45 perc
	278 óra 15 perc

	Augusztus
	25 fő
	184 óra
	104 óra 45 perc
	288 óra 45 perc

	Szeptember
	27 fő
	194 óra
	103 óra
	297 óra

	Október
	26 fő
	201 óra 30 perc
	104 óra 15 perc
	305 óra 45 perc

	November
	28 fő
	198 óra 30 perc
	95 óra 45 perc
	294 óra 15 perc

	December
	28 fő
	229 óra
	96 óra
	325 óra


A szolgáltatást igénybevevők kor és nem szerinti megbontása
	2013.
	60 év alatt
	60 év felett

	
	nő
	férfi
	nő
	férfi

	Január
	
	1 fő
	19 fő
	7 fő

	Február
	
	1 fő
	19 fő
	6 fő

	Március
	 
	1 fő
	19 fő
	4 fő

	Április
	
	1 fő
	20 fő
	4 fő

	Május
	
	1 fő
	21 fő
	4 fő

	Június
	
	1 fő
	20 fő
	4 fő

	Július
	
	
	21 fő 
	4 fő

	Augusztus
	
	
	22 fő
	3 fő

	Szeptember
	1 fő
	
	24 fő
	2 fő

	Október
	1 fő
	
	23 fő
	2 fő

	November
	2 fő
	
	23 fő
	3 fő

	December
	2 fő
	
	23 fő
	3 fő


A házi segítségnyújtás feladatellátásának vizsgálatakor megállapítható, hogy az általánosságban megfogalmazott elöregedés és az egészségi állapotokban bekövetkező romlás alátámasztja az egész éves működést és előrevetíti a szolgáltatás jövőbeni szükségességét.
A gondozási óraszámok vizsgálatakor látható, hogy az óraszám folyamatosan növekszik. 

Fontos megemlíteni, hogy az igénybevevői létszám előző évhez képesti emelkedése mellett meghatározó a gondozási szükséglet növekedése.

A magasabb gondozási óra egyrészt korlátokat szab a gondozottak számának növekedésében, másrész előrevetíti annak a szükségességét, hogy nem minden esetben elegendő az alapszolgáltatáson belüli segítségnyújtás. Látható, a gondozási szükséglet növekedésének figyelembe vételével, hogy a 4 órát meghaladó gondozás, csak szakosított ellátást biztosító intézményi keretek között vállalható és teljesíthető.
Mivel az alapszolgáltatás keretei között elsősorban a 4 órát meg nem haladó igénybevételt kell teljes körűen kiszolgálni, az igény növekedésével a személyi feltételek növelését is célul kell kitűzni. Annak érdekében, hogy az ellátásban lévők érdekei ne sérüljenek a gondozási óraszám emelkedésével kevesebb gondozottat tud - szakmai felelősséggel - a gondozó ellátni, annak ellenére, hogy a jogszabály konkrét ellátotti létszámot rendel a szakszemélyzethez.
A 2013. évben 41 fő felvételére került sor, havi szinten a ténylegesen igénybe vevők száma 28 fő volt.
2012. évhez képest, 2013. évben 2 fő esetében már megjelent a 4 óra gondozási szükséglet, 1 fő esetében a 4 órát meghaladó gondozási szükséglet, 6 fő esetében  a 3 óra gondozási szükséglet.

Idősek nappali ellátása- Idősek Klubja
A 2013. év folyamán létesült új szolgáltatási forma 15 férőhellyel igényelte és kapta meg a működési engedélyt.

A szolgáltatás célja, feladata:

A saját otthonukban élők részére napközbeni tartózkodás, társas kapcsolatok valamint az alapvető higiéniai szükségletek kielégítésének biztosítása.

Az idősek klubja az ellátást igénybe vevők részére szociális, egészségi, mentális állapotuknak megfelelő napi életritmust biztosító, közösségi szolgáltatásokat szervez.
A biztosított szolgáltatások formái:

· szabadidős programok szervezése,
· szükség szerinti ruházat, textília mosása,
· egészségügyi ellátás megszervezése, szakellátásokhoz való hozzájutás segítése,
· ügyintézésben segítségnyújtás,
· mentálhigiénés gondozás,
· tisztálkodási lehetőség biztosítása,

· életvitelre vonatkozó tanácsadás, életvezetés segítése.
A nappali ellátás személyi feltételei:
· 1 fő szociális gondozó – főállásban foglalkoztatott, szociális ápoló gondozó végzettséggel rendelkező személy
A szolgáltatás telephelye: Martfű, Mártírok útja 4.
A szolgáltatás megszervezése nagy kihívást jelentő feladat volt a településen. Martfűn több civil szerveződés van, aki helyet és programokat biztosít a településen élő időskorúak számára.

Lévén településünkön és intézményünk keretein belül ez egy új szolgáltatási forma, a január és a február hónap a megismertetés, az elfogadtatás, a szervezés, a népszerűsítés idejével telt. Nagyon nagy munka  előzte meg azt,  hogy március hónapban már 5 fő ellátottal működhetett a szolgáltatás.
2013. év végére a klubba rendszeresen bejáró tagok létszámát sikerült felfejleszteni az engedélyezett 15 főre
A  működésünk fontos eleme a szabadidő hasznos eltöltése mellett a képességek készségek fejlesztése, illetve meghatározóan szinten tartása. Ennek érdekében tartunk kreatív foglalkozásokat, végzünk mozgásjavító tornát. A mentális, szellemi képességek szinten tartása érdekében fejlesztő foglalkozások, társasjátékok és a rejtvényfejtés lehetőségét biztosítjuk.
Szükségessé válhat a speciális szükségletek kielégítése érdekében a gyógytorna biztosítása, mely feltételeit jelenleg vizsgáljuk.

2013. évben a látogatási és eseménynapló alapján aláírással igazolt látogatások számának alakulása
	2013.
	Látogatások száma

	Január
	szervezési munka

	Február
	szervezési munka

	Március
	33

	Április
	13

	Május
	67

	Június
	43

	Július
	58

	Augusztus
	19

	Szeptember
	30

	Október
	71

	November
	82

	December
	58


Jellemzően a szolgáltatást igénybe vevők átlag életkora 75 év.

A nemek szerinti megoszlása: 1 fő férfi és 14 fő nő. Demens személy  nem látogatta szolgáltatásunkat.
Valamennyi szolgáltatásunk igénybevételéhez a hozzáférés akadálymentesített. A feladatellátás valamennyi területén szakirányú végzettségű szakember fogadja a hozzánk fordulókat.
A szakmai elvárások teljesítéséhez elengedhetetlen a szakirányú végzettség és a megfelelő továbbképzéshez való hozzájutás. Az intézmény kiemelt feladatának tekinti a szakmai feltételek teljes körű biztosítását, a megfelelő munkakörülmények szinten tartását, fejlesztését, a munkavállalók mentális karbantartását. 

Martfű, 2014. szeptember 

